b'\n_START_ARTICLE_\nNacizmas\n_START_PARAGRAPH_\nNacizmas, nacionalsocializmas, hitlerizmas \xe2\x80\x93 totalitarin\xc4\x97 Vokietijos politin\xc4\x97s partijos NSDAP, susik\xc5\xabrusios 1919 m. ir vald\xc5\xbeiusios Vokietij\xc4\x85 tarp 1933 ir 1945 m., politin\xc4\x97 ideologija. Pagrindiniai nacionalsocializmo ideologai buvo Adolfas Hitleris (Mein Kampf "Mano kova") bei Alfredas Rosenbergas ir Jozefas Gebelsas._NEWLINE_Ideologijos apib\xc5\xabdinimas n\xc4\x97ra paprastas, istorikai ir politologai nesutaria ar nacizm\xc4\x85 galima laikyti atskira ideologija ar tik fa\xc5\xa1izmo forma. Naci\xc5\xb3 re\xc5\xbeimas buvo pirmasis istorijoje rasizm\xc4\x85 padar\xc4\x99s oficialia valstyb\xc4\x97s doktrina. B\xc5\xabdingas antisemitizmas, \xc5\xa1ovinizmas, represijos prie\xc5\xa1 kitamin\xc4\x8dius, eugenikos propagavimas.\n_START_SECTION_\nIdeologija\n_START_PARAGRAPH_\nNacionalsocializmas \xc4\xafrodin\xc4\x97jo arij\xc5\xb3 ras\xc4\x97s prana\xc5\xa1um\xc4\x85. Hitleriui esant gyvam, naciai propagavo stipri\xc4\x85, centralizuot\xc4\x85 fiurerio vald\xc5\xbei\xc4\x85 ir tvirtino, kad gins Vokietij\xc4\x85 ir vokie\xc4\x8di\xc5\xb3 taut\xc4\x85 (\xc4\xafskaitant vokie\xc4\x8dius, gyvenan\xc4\x8dius u\xc5\xbesienyje) prie\xc5\xa1 komunizm\xc4\x85 ir \xc5\xbeyd\xc5\xb3 ardom\xc4\x85j\xc4\x85 veikl\xc4\x85. Galiausiai, naciai siek\xc4\x97 \xc4\xafkurti didel\xc4\x99, homogenin\xc4\x99 ir autarkin\xc4\x99 etnin\xc4\x99 valstyb\xc4\x99, su pangermanizmo id\xc4\x97jomis._NEWLINE_Hitlerio politiniai \xc4\xafsitikinimai buvo suformuluoti \xe2\x80\x9eMano kova\xe2\x80\x9c. Jo ideologija tur\xc4\x97jo tris pagrindinius teiginius: istorijos koncepcija, kaip rasi\xc5\xb3 kovai daryta socialdarvinizmo \xc4\xaftaka; antisemitizmas; ir id\xc4\x97ja, kad reikia \xc4\xafsigyti \xc5\xbeem\xc4\x99 i\xc5\xa1 Rusijos. Jo antisemitizmas, kartu su jo antikomunizmu, dav\xc4\x97 pagrind\xc4\x85 s\xc4\x85mokslo teorijai apie \xe2\x80\x9e\xc5\xbeyd\xc5\xb3 bol\xc5\xa1evizm\xc4\x85\xe2\x80\x9c. Hitleris savo pa\xc5\xbei\xc5\xabras tobulino savo pasteb\xc4\x97jimais gyvenant Vienoje nuo 1907 iki 1913 m. Jis nusprend\xc4\x97, kad rasistin\xc4\x97, religin\xc4\x97 ir kult\xc5\xabrin\xc4\x97 hierarchija egzistuoja, o arijai yra \xc5\xa1ios hierarchijos vir\xc5\xa1\xc5\xabn\xc4\x97je, tuo tarpu \xc5\xbeydai ir romai buvo \xc5\xbeemiausiame hierarchijos lygyje. Jis tik\xc4\x97jo, kad Austrijos-Vengrijos imperijos etnin\xc4\x97 ir lingvistin\xc4\x97 \xc4\xafvairov\xc4\x97 susilpnino imperij\xc4\x85 ir suk\xc5\xabr\xc4\x97 nuomoni\xc5\xb3 \xc4\xafvairov\xc4\x99. Dar daugiau, Hitleris mat\xc4\x97 demokratij\xc4\x85 kaip destabilizuojan\xc4\x8di\xc4\x85 j\xc4\x97g\xc4\x85, nes ji suteik\xc4\x97 gali\xc4\x85 etnin\xc4\x97ms ma\xc5\xbeumoms, kurios, jo teigimu, susilpnino ir destabilizavo imperij\xc4\x85 ir prived\xc4\x97 prie jos pa\xc4\x8dios dalijimosi. Hitlerio politiniai \xc4\xafsitikinimai buvo paveikti Pirmojo pasaulinio karo ir 1917 m. Spalio revoliucijos ir v\xc4\x97liau buvo modifikuoti tarp 1920 ir 1923 m.'